2002/903/EY: Komission päätös, tehty 14 päivänä marraskuuta 2002, päätöksen 96/301/EY muuttamisesta uusimalla jäsenvaltioiden lupa toteuttaa Egyptiä koskevia kiireellisiä toimenpiteitä Pseudomonas solanacearum (Smith) Smith -taudinaiheuttajan leviämisen estämiseksi (tiedoksiannettu numerolla K(2002) 4416)



Virallinen lehti nro L 312 , 15/11/2002 s. 0028 - 0029



Komission päätös, tehty 14 päivänä marraskuuta 2002, päätöksen 96/301/EY muuttamisesta uusimalla jäsenvaltioiden lupa toteuttaa Egyptiä koskevia kiireellisiä toimenpiteitä Pseudomonas solanacearum (Smith) Smith -taudinaiheuttajan leviämisen estämiseksi (tiedoksiannettu numerolla K(2002) 4416) (2002/903/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvien tai kasvituotteiden haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY(1), sellaisena kuin se on viimeksi muutettuna direktiivillä 2002/36/EY(2), ja erityisesti sen 16 artiklan 3 kohdan, sekä katsoo seuraavaa: (1) Jos jäsenvaltio katsoo, että perunan tummaa rengasmätää aiheuttavan Pseudomonas solanacearum (Smith) Smith -taudinaiheuttajan välitön kulkeutumisvaara sen alueelle kolmannesta maasta on olemassa, sen tulisi voida väliaikaisesti toteuttaa tarvittavia lisätoimenpiteitä vaaralta suojautuakseen. (2) Koska Pseudomonas solanacearum (Smith) Smith -taudinaiheuttajaa oli toistuvasti havaittu Egyptistä peräisin olevissa perunoissa, neljä jäsenvaltiota - Ranska, Suomi, Espanja ja Tanska - asetti vuonna 1996 Egyptistä peräisin olevat perunat tuontikieltoon suojautuakseen tehokkaammin Pseudomonas solanacearum (Smith) Smith -taudinaiheuttajan kulkeutumiselta Egyptistä alueelleen. (3) Tämän johdosta komissio teki 3 päivänä toukokuuta 1996 komission päätöksen 96/301/EY(3) luvan antamisesta jäsenvaltioille toteuttaa väliaikaisesti Egyptiä koskevia lisätoimenpiteitä Pseudomonas solanacearum (Smith) Smith -taudinaiheuttajan leviämisen estämiseksi. (4) Sittemmin päätöstä tehostettiin komission muutospäätöksillä 98/105/EY(4) ja 98/503/EY(5), joilla jäsenvaltioille annettiin lupa toteuttaa väliaikaisesti Egyptiä koskevia kiireellisiä toimenpiteitä Pseudomonas solanacearum (Smith) Smith -taudinaiheuttajan leviämisen estämiseksi. Egyptistä peräisin olevien perunoiden tuonti yhteisöön sallittiin ainoastaan siinä tapauksessa, että perunat olivat peräisin kasvinsuojelutoimenpiteitä koskevan FAO:n kansainvälisen standardin (FAO International Standard for Phytosanitary Measures Part 4: Pest Surveillance - Requirements of the Establishment of Pest-Free Area) mukaisesti vahvistetuilta kasvintuhoojista vapailta alueilta. (5) Pseudomonas solanacearum (Smith) Smith -taudinaiheuttajaa havaittiin edelleen Egyptistä peräisin olevissa perunoissa tuontikaudella 1998/1999, ja sen vuoksi Egyptistä peräisin olevien Solanum tuberosum L. -perunan mukuloiden tuonti yhteisön alueelle kiellettiin 3 päivästä huhtikuuta 1999 tuontikauden 1999/2000 alkuun. (6) Tämän jälkeen tilanne arvioitiin uudelleen. Komissio katsoi aiheelliseksi poistaa perunoiden tuontikiellon virallisesti vahvistetuilta kasvintuhoojista vapailta alueilta tuontikaudeksi 1999/2000 ja teki sen vuoksi päätöksen 1999/842/EY(6). (7) Tilanne parani huomattavasti tuontikaudella 1999/2000, ja päätöksellään 2000/568/EY(7) komissio antoi jälleen luvan tuoda yhteisön alueelle tuontikaudella 2000/2001 sellaisia Solanum tuberosum L. -perunan mukuloita, jotka ovat peräisin Egyptin mainitun FAO:n kansainvälisen standardin mukaisesti vahvistamilta kasvintuhoojista vapailta alueilta. (8) Tuontikaudella 2000/2001 Pseudomonas solanacearum (Smith) Smith -taudinaiheuttajaa havaittiin kuitenkin useaan otteeseen, ja komissio teki päätöksen 2000/568/EY, jolla kiellettiin Egyptistä peräisin olevien Solanum tuberosum L. -perunan mukuloiden tuonti yhteisön alueelle 5 päivästä toukokuuta 2001 tuontikauden 2001/2002 alkuun. (9) Tilanne arvioitiin jälleen uudelleen. Egypti toimitti yksityiskohtaisen valmiussuunnitelman toimenpiteistä, jotka toteutetaan, jos perunan tummaa rengasmätää havaitaan Egyptissä ja/tai Egyptille ilmoitetaan, että Egyptistä peräisin olevissa perunalähetyksissä on EU:n tuontitarkastuksen yhteydessä havaittu perunan tummaa rengasmätää. Näin ollen komissio katsoi aiheelliseksi poistaa Egyptistä peräisin olevien perunoiden tuontikiellon tuontikaudeksi 2001/2002, mikä tehtiin päätöksellä 2001/664/EY(8). (10) Tuontikaudella 2001/2002 Pseudomonas solanacearum (Smith) Smith -taudinaiheuttajaa havaittiin useaan otteeseen, ja Egypti itse päätti kieltää 16 päivästä huhtikuuta 2002 alkaen egyptiläisten perunoiden viennin yhteisöön. (11) Tilanne arvioitiin jälleen uudelleen. Egypti on ilmoittanut komissiolle, että se on tehostanut hallinnollisia toimenpiteitä ja soveltaa tiukkaa valvontajärjestelmää, jolla varmistetaan, että edellä mainittua taudinaiheuttajaa ei esiinny kasvintuhoojista vapaiksi vahvistetuilla alueilla. Egypti on niin ikään vahvistanut, että maassa on ryhdytty toimenpiteisiin niiden viljelijöiden ja viejien osalta, jotka rikkovat Egyptin antamia EU:hun tarkoitettujen perunoiden viljelyä ja vientiä koskevia ohjeita. (12) Egyptin toimittamien tietojen perusteella lienee mahdollista sallia tuontikaudeksi 2002/2003 sellaisten Solanum tuberosum L. -perunan mukuloiden tuonti yhteisön alueelle, jotka ovat peräisin Egyptissä sijaitsevilta mainitun FAO:n kansainvälisen standardin mukaisesti vahvistetuilta kasvintuhoojista vapailta alueilta. (13) Päätös 96/301/EY olisi näin ollen muutettava vastaavasti. (14) Komission olisi varmistettava, että Egypti antaa komission käyttöön kaikki mainitun FAO:n kansainvälisen standardin mukaiseen kasvintuhoojista vapaiden alueiden vahvistamiseen liittyviä tarkastuksia ja valvontaa koskevat tekniset tiedot, jotta komissio voi tehdä toimiensa kannalta välttämättömän arvioinnin. Teknisten tietojen olisi oltava riittävän yksityiskohtaisia, jotta niistä käy ilmi, että erityiset riskitekijät sekä suisto- että autiomaa-alueilla otetaan riittävässä määrin huomioon Egyptissä sijaitsevia kasvintuhoojista vapaita alueita vahvistettaessa. (15) Kiireellisten toimenpiteiden vaikutuksia olisi arvioitava jatkuvasti tuontikaudella 2002/2003. Jos todetaan, että päätöksessä 96/301/EY säädettyjä edellytyksiä ei ole noudatettu, harkitaan mahdollisia seuraamuksia. (16) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset, ON TEHNYT TÄMÄN PÄÄTÖKSEN: 1 artikla Muutetaan päätös 96/301/EY seuraavasti: 1) Korvataan 1 a artiklassa ilmaisu "2001/2002" ilmaisulla "2002/2003". 2) Korvataan 1 b artiklassa ilmaisu "2001/2002" ilmaisulla "2002/2003". 3) Korvataan 2 artiklassa päivämäärä "30 päivää elokuuta 2002" päivämäärällä "30 päivää elokuuta 2003". 4) Korvataan 4 artiklassa päivämäärä "30 päivää syyskuuta 2002" päivämäärällä "30 päivää syyskuuta 2003". 5) Muutetaan liite seuraavasti: a) Korvataan 1 kohdan c alakohdan kolmannessa luetelmakohdassa ilmaisu "2001/2002" ilmaisulla "2002/2003" ja ilmaisu "1 päivää joulukuuta 2001" ilmaisulla "1 päivää joulukuuta 2002". b) Korvataan 1 kohdan c alakohdan viimeisessä luetelmakohdassa ilmaisu "1 päivää joulukuuta 2001" ilmaisulla "1 päivää joulukuuta 2002". 2 artikla Tämä päätös on osoitettu kaikille jäsenvaltioille. Tehty Brysselissä 14 päivänä marraskuuta 2002. Komission puolesta David Byrne Komission jäsen (1) EYVL L 169, 10.7.2000, s. 1. (2) EYVL L 116, 3.5.2002, s. 16. (3) EYVL L 115, 9.5.1996, s. 47. (4) EYVL L 25, 31.1.1998, s. 101. (5) EYVL L 225, 12.8.1998, s. 34. (6) EYVL L 326, 18.12.1999, s. 68. (7) EYVL L 238, 22.9.2000, s. 59. (8) EYVL L 233, 31.8.2001, s. 49.